|  |
| --- |
| Til høringsparterne  |

**Høring over § 1, nr. 9, og § 3, stk. 10-13, i forslag til lov om ændring af skatteforvaltningsloven og ligningsloven (Omkostningsgodtgørelse til skattepligtige selskaber og fonde, udskydelse af søgsmålsfristen ved klage til ombudsmanden, overførelse af sager om fradrag for forbedring af grundværdi fra Landsskatteretten til vurderingsankenævnene, ingen omkostningsgodtgørelse ved påklage af afgørelser om godtgørelse og ved overspringelse af klageinstans i sager om ejendomsvurdering, initiativer til imødegåelse af misbrug af godtgørelsesordningen mv.) (L 28)**

Ovennævnte lovforslag er i dag fremsat i Folketinget som forslag L 28 . I forhold til det udkast til lovforslag, som blev sendt på høring den 24. juni 2016, er lovforslaget blevet udbygget med bestemmelserne i § 1, nr. 9, og § 3, stk. 10-13.

Efter *§ 1, nr. 9,* kan der ikke ydes omkostningsgodtgørelse, hvis en vurderingssag indbringes for domstolene efter overspringsreglen i skatteforvaltningslovens § 48, stk. 2. Bestemmelsen har efter lovforslagets § 3, stk. 3, virkning for afgørelser, som indbringes for domstolene den 5. oktober 2016 eller senere. Dog godtgøres udgifter til sagkyndig bistand, som afholdes i perioden 5. oktober 2016 til 31. december 2016, efter de almindelige regler i skatteforvaltningslovens kapitel 19.

Om baggrunden for forslaget henvises der til de almindelige bemærkninger i afsnit 3.6.

Efter *§ 3, stk. 10-13,* overføres sagerne om fradrag for forbedring af grundværdi (FFF-sagerne) fra Landsskatteretten til vurderingsankenævnene med enkelte undtagelser. Det sker 1. januar 2017. Der ydes ikke omkostningsgodtgørelse for sagkyndigt arbejde, som udføres efter lovens ikrafttræden i de sager, som overføres til vurderingsankenævnene. Fordeling af FFF-sagerne på vurderingsankenævn fastsættes i en bekendtgørelse.

Om baggrunden for forslaget henvises der til de almindelige bemærkninger i afsnit 3.3.

Skatteministeriet skal anmode om eventuelle bemærkninger til ovennævnte bestemmelser senest onsdag den 2. november 2016 kl. 12.

Det fremsatte lovforslag og høringsliste vedlægges.

Høringssvar bedes sendt til lovgivningogoekonomi@skm.dk under henvisning til j.nr. 15-2232670.

Eventuelle spørgsmål vedrørende de nævnte bestemmelser kan rettes til undertegnede på tlf. 72 37

47 62, e-mail tgn@skm.dk eller Camilla Dyhr, tlf. 72 37 63 73, e-mail cd@skm.dk.

Med venlig hilsen

Tony Gønge Nielsen